b'\n_START_ARTICLE_\nJanez Habsbur\xc5\xa1ko-Lotarin\xc5\xa1ki\n_START_SECTION_\nVoja\xc5\xa1ka slu\xc5\xbeba\n_START_PARAGRAPH_\nKo je o\xc4\x8de Leopold II. leta 1790 na prestolu nasledil cesarja Jo\xc5\xbeefa II., se je dru\xc5\xbeina iz Toskane preselila na Dunaj . \xc5\xa0est let kasneje je pri\xc4\x8del nadvojvoda Janez svojo voja\xc5\xa1ko kariero. Septembra 1800 mu je bilo podeljeno poveljstvo armade v Nem\xc4\x8diji, \xc4\x8detudi je imenovanju osebno nasprotoval. Izkazal se je z osebnim juna\xc5\xa1tvom, toda njegove \xc4\x8dete so bile pora\xc5\xbeene v bitki pri Hohenlindenu 3. decembra 1800. Potem, ko je morala Avstrija po izgubljeni bitki leta 1805 Tirolsko prepustiti Bavarski, je nadvojvoda Janez v tirolskem boju za neodvisnost podpiral svojega prijatelja Andreasa Hoferja, ki pa se je kon\xc4\x8dal neuspe\xc5\xa1no. Leta 1805 je vodil uspe\xc5\xa1no obrambo ve\xc4\x8d tirolskih prelazov proti francozom in bil nagrajen s poveljni\xc5\xa1kim kri\xc5\xbeem reda Marije Terezije. Med boji je organiziral tudi enote de\xc5\xbeelne brambe po pruskem vzoru.\n_START_SECTION_\nDelovanje na \xc5\xa0tajerskem\n_START_PARAGRAPH_\nFranc, ki je medtem kot cesar Franc I. zasedel avstrijski prestol, je bratu nadvojvodi Janezu prepovedal bivanje na Tirolskem in vsakr\xc5\xa1no povezavo s Tirolci. Zaradi tega je nadvojvoda Janez svoje aktivnosti usmeril na \xc5\xa0tajersko, kjer je leta 1811 v Gradcu z daritvijo svoje zbirke pripomogel k ustanovitvi prvega de\xc5\xbeelnega muzeja, sedaj znanega kot Joanneum. Po njegovi zaslugi so leta 1817 ustanovili tudi \xc5\xa0tajerski de\xc5\xbeelni arhiv in v Vordernbergu leta 1826 odprli rudarsko in \xc5\xbeelezarsko \xc5\xa1olo. Poleg tega je sodeloval pri ustanovitvi \xc5\xa0tajerske hranilnice in Annine otro\xc5\xa1ke bolni\xc5\xa1nice v Gradcu. Po privolitvi cesarja, ki je tej zvezi dolgo nasprotoval, se je nadvojvoda Janez leta 1829 lahko poro\xc4\x8dil s svojo veliko ljubeznijo Anno Plochl, h\xc4\x8derko na\xc4\x8delnika po\xc5\xa1tne postaje v Ausseeju._NEWLINE_Nadvojvoda Janez je leta 1828 ustanovil zavarovalnico Grazer Wechselseitige, ki je pri nas sedaj znana pod imenom Grawe. Sodila je v med tiste dejavnosti nadvojvode, s katerimi je sku\xc5\xa1al izbolj\xc5\xa1ati gospodarstvo v tedanji de\xc5\xbeeli \xc5\xa0tajerski. V svojem konceptu vsestranskega razvoja nikakor ni pozabil na kmetijstvo. Odtod njegova zamisel o ustanovitvi Kmetijske dru\xc5\xbebe, ki je nastala v Gradcu marca 1819, oktobra istega leta pa sta bili ustanovljeni podru\xc5\xbenici v Mariboru in Celju.\n_START_SECTION_\nPosestvo Meranovo\n_START_PARAGRAPH_\nNadvojvoda Janez je med svojimi mnogimi nagnjenji k novostim posebej skrbno negoval tudi svoj odnos do kmetijstva, posebej \xc5\xa1e do vinogradni\xc5\xa1tva. Tedanje vinogradni\xc5\xa1tvo na \xc5\xa1tajerskem je bilo v Janezovih o\xc4\x8deh zaostalo, v vinogradih je bilo veliko sort slabo rodne trte, njihova oskrba in kletarjenje pa nestrokovna. Ker je nadvojvoda dobro poznal vinogradni\xc5\xa1ke razmere ob Renu in kakovost tamkaj\xc5\xa1njih vin, se je odlo\xc4\x8dil za prenos tamkaj\xc5\xa1njih sort v \xc5\xa1tajerske kraje. Za sredi\xc5\xa1\xc4\x8de, v katerem bi trte iz Porenja poskusno uvajali, je zaradi ugodnih klimatskih razmer izbral okolico Peker in Limbu\xc5\xa1a, kjer je leta 1822 kupil posestvo, danes znano pod imenom Meranovo. Meranovo je dobilo ime po sinu nadvojvode Janeza, grofuFrancu von Meranu (1839-1891), ki je leta 1862 prevzel upravljanje posestva, _NEWLINE_kasneje pa je posestvo vodil \xc5\xa1e njegov vnuk grof _NEWLINE_Janez von Meran (1867-1947)._NEWLINE_Leta 1823 so za\xc4\x8deli tam saditi nove sorte trt, izjemen uspeh pa se je pokazal \xc5\xbee ob prvi trgatvi leta 1826, katere se je nadvojvoda Janez osebno udele\xc5\xbeil, kasneje pa na Meranovem tudi pogosto bival. Vinogradi so postali tako ugledni in znani, da so na Meranovem leta 1832 ustanovili prvo vinogradni\xc5\xa1ko \xc5\xa1olo na \xc5\xa0tajerskem, ki se ji je pozneje priklju\xc4\x8dil \xc5\xa1e sklad za nagrajevanje prizadevnih in uspe\xc5\xa1nih vini\xc4\x8darjev._NEWLINE_Na Meranovem je v letih 1893-1894 deloval tudi Jo\xc5\xbeef Le\xc5\xa1nik, ki je kasneje postal svetovno znani sadjar, vinogradnik in agronom.\n_START_SECTION_\nGradnja ju\xc5\xbene \xc5\xbeeleznice\n_START_PARAGRAPH_\nNadvojvoda Janez je bil tudi pobudnik gradnje znamenite ju\xc5\xbene \xc5\xbeeleznice od Dunaja do Trsta, ki so jo slovesno odprli leta 1857. Hvale\xc5\xbeni prebivalci celjskega okro\xc5\xbeja so mu v letih 1825/26 zaradi zaslug pri gradnji kamnitega mostu \xc4\x8dez Savinjo v Zidanem Mostu dali postaviti enega najlep\xc5\xa1ih klasicisti\xc4\x8dnih spomenikov na Slovenskem, portretna doprsna podoba z latinskim napisom na visokem kamnitem podstavku je nekdaj stala v majhnem okroglem paviljonu, bila nato odstranjena in uni\xc4\x8dena med bombardiranjem v drugi svetovni vojni.\n_START_SECTION_\nPovezanost z narodom\n_START_PARAGRAPH_\nLeta 1841 je cesar nadvojvodo Janeza imenoval za predsedujo\xc4\x8dega novoustanovljenega cesarskega parlamenta in je to funkcijo opravljal do svojega odstopa 10. decembra 1849._NEWLINE_V Stainzu je nadvojvoda Janez leta 1841 kupil gosposko posestvo. Bil je zelo povezan z narodom in je rad nosil tradicionalno \xc5\xa1tajersko narodno no\xc5\xa1o. Od leta 1850 do svoje smrti leta 1859 je bil v Stainzu celo prvi svobodno voljeni \xc5\xbeupan._NEWLINE_Nadvojvoda Janez je umrl 11. maja 1859 v svoji pala\xc4\x8di v Gradcu, bil tam pokopan, deset let kasneje pa so njegove posmrtne ostanke prenesli v grad Schenna na Ju\xc5\xbenem Tirolskem, danes v Italiji.\n_START_SECTION_\nDrugi spomeniki nadvojvodi Janezu na Slovenskem\n_START_PARAGRAPH_\nNa Slovenskem so v prvi polovici 19. stoletja nastali zna\xc4\x8dilni spomeniki. Postavljali so jih v spomin na visoke obiske, na pomembne dose\xc5\xbeke, na padle vojake in v spomin na osebnosti, zaslu\xc5\xbene za napredek naroda. Od slednjih jih je imel nadvojvoda Janez dale\xc4\x8d najve\xc4\x8d, to dejstvo pa nikakor ne presene\xc4\x8da._NEWLINE_Eden od njih je posve\xc4\x8den nadvojvodovemu obisku slapa Savice. Na preprosti marmorni plo\xc5\xa1\xc4\x8di je habsbur\xc5\xa1ki nadvojvodski grb in latinski napis, da je baron \xc5\xbdiga Zois, lastnik bohinjskih fu\xc5\xbein, spomenik posvetil nadvojvodu Janezu, raziskovalcu alpskega apnenca, ki je 8. julija 1807 obiskal izvir Save._NEWLINE_Ohranil se je tudi spomenik, ki so ga na celjskem, v soteski Huda luknja, postavili nadvojvodu Janezu. Ta stoji ob cesti, za katere gradnjo se je bil zavzel nadvojvoda. Potem, ko so leta 1826 zgradili cesto skozi sotesko, so \xc4\x8dlani slovenjegra\xc5\xa1ke kmetijske podru\xc5\xbenice leta 1829 v znak hvale\xc5\xbenosti dali postaviti spomenik in ga leto pozneje slovesno odkrili. Na obelisku je napis z besedilom v nem\xc5\xa1\xc4\x8dini in bronast reliefni medaljon s portretom nadvojvode, izdelan po risbi dunajskega slikarja in litografa Johanna Wachtla. Spomenik so izdelali v Gradcu._NEWLINE_Ju\xc5\xbena \xc5\xa0tajerska se je nadvojvodi spominsko oddol\xc5\xbeila leta 1883 s spomenikom v Mariboru, ki pa so ga leta 1918 odstranili iz mestnega parka in je zdaj v Pokrajinskem muzeju. Njegova kopija od nedavna krasi Meranovo.'